|  |
| --- |
|  |
| **REPUBLIKA HRVATSKA****PRIMORSKO-GORANSKA ŽUPANIJA****OPĆINA OMIŠALJ****UPRAVNI ODJEL** |

KLASA: 024-01/25-01/9

URBROJ: 2170-30-25-1

Omišalj, 21. siječnja 2025.

**PREDMET: Savjetovanje sa zainteresiranom javnošću o Nacrtu odluke o visini paušalnog poreza za djelatnosti iznajmljivanja i smještaja u turizmu na području općine Omišalj**

 Općinsko vijeće Općine Omišalj 6. prosinca 2023. godine donijelo je Odluku o visini paušalnog poreza za djelatnosti iznajmljivanja i smještaja u turizmu na području općine Omišalj („Službene novine Primorsko-goranske županije“ broj 45/23, dalje u tekstu: Odluka).

 Sukladno članku 2. Odluke, visina paušalnog poreza za sva naselja na području općine Omišalj utvrđena je u godišnjem iznosu kako slijedi:

* 55,00 eura po krevetu,
* 80,00 eura po smještajnoj jedinici u kampu i/ili kamp odmorištu,
* 80,00 eura po smještajnoj jedinici u objektu za robinzonski smještaj.

 Člankom 57. stavkom 2. Zakona o porezu na dohodak („Narodne novine“ broj 115/16, 106/18, 121/19, 32/20, 138/20, 151/22, 114/23 i 152/24, u daljnjem tekstu: Zakon), propisano je da se poreznim obveznicima koji ostvaruju dohodak od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova, porez na dohodak po osnovi obavljanja te djelatnosti utvrđuje u paušalnom iznosu, pod uvjetima i na način propisan Zakonom.

 Odredbom članka 57. stavka 4. Zakona propisano je da je predstavničko tijelo jedinice lokalne samouprave obvezno donijeti odluku kojom će propisati visine paušalnog poreza po krevetu odnosno po smještajnoj jedinici u kampu odnosno smještajnoj jedinici u objektu za robinzonski smještaj. Odluku o visini iznosa paušalnog poreza predstavničko tijelo jedinice lokalne samouprave donosi sukladno kategoriji u koju je jedinica lokalne samouprave razvrstana prema indeksu turističke razvijenosti, utvrđenom za prethodnu godinu, sukladno posebnom propisu, u granicama propisanim Zakonom i to:

* I. kategorija indeksa turističke razvijenosti – iznos paušalnog poreza od 100,00 do 300,00 eura,
* II. kategorija indeksa turističke razvijenosti – iznos paušalnog poreza od 70,00 do 200,00 eura,
* III. kategorija indeksa turističke razvijenosti – iznos paušalnog poreza od 30,00 do 150,00 eura,
* IV., 0 kategorija indeksa turističke razvijenosti – iznos paušalnog poreza od 20,00 do 100,00 eura.

 Budući da se Općina Omišalj svrstava u I. kategoriju s indeksom turističke razvijenosti od 34,15, predstavničko tijelo dužno je donijeti odluku kojom će utvrditi iznos paušalnog poreza unutar zakonom propisanih granica za I. kategoriju indeksa turističke razvijenosti, u rasponu od 100,00 do 300,00 eura.

 Slijedom navedenog, Nacrtom odluke utvrđuje se visina paušalnog poreza po krevetu u najnižem zakonskom iznosu od 100,00 eura, dok se visina paušalnog poreza po smještajnoj jedinici u kampu odnosno smještajnoj jedinici u objektu za robinzonski smještaj, za sva naselja na području općine Omišalj razmjerno povećava, s obzirom na to da jedna smještajna jedinica u tim objektima sadrži više kreveta te se ista utvrđuje u iznosu od 150,00 eura.

 Ako predstavničko tijelo jedinice lokalne samouprave ne donese odluku kojom će propisati visine paušalnog poreza u propisanom roku, a najkasnije do 28. veljače 2025. godine, visina paušalnog poreza po krevetu odnosno po smještajnoj jedinici u kampu odnosno po smještanoj jedinici u objektu za robinzonski smještaj određuje se u godišnjem paušalnom iznosu od 200,00 eura.

 Temeljem članka 11. Zakona o pravu na pristup informacijama („Narodne novine“ broj 25/13, 85/15 i 69/22) jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interes građana i pravnih osoba. Na taj se način želi upoznati javnost s predloženim Nacrtom odluke i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

 **Svoje prijedloge vezane uz Nacrt odluke možete podnijeti putem Obrasca za savjetovanje dostupnog na ovoj stranici. Popunjen obrazac šalje se putem e-maila na adresu:** **nina.kovac@omisalj.hr****.**

 **Savjetovanje o nacrtu Prijedloga odluke otvoreno je do 20. veljače 2025. godine.**

 Po završetku Savjetovanja svi pristigli prijedlozi bit će pregledani i razmotreni, sastavit će se Izvješće o prihvaćenim i neprihvaćenim prijedlozima, kao i razlozima neprihvaćanja, i to Izvješće bit će objavljeno na ovoj stranici.

Općina Omišalj

**- nacrt -**

Na temelju članka 57. stavka 4. Zakona o porezu na dohodak („Narodne novine“ broj 115/16, 106/18, 121/19, 32/20, 138/20, 151/22, 114/23 i 152/24) i članka 33. Statuta Općine Omišalj („Službene novine Primorsko-goranske županije“ broj 5/21), Općinsko vijeće Općine Omišalj, na \_\_\_. sjednici održanoj \_\_\_\_\_\_\_\_\_\_ 2025. godine, donijelo je

**ODLUKU
o visini paušalnog poreza za djelatnosti iznajmljivanja i smještaja u turizmu na području općine Omišalj**

**Članak 1.**

Ovom Odlukom propisuje se visina paušalnog poreza na dohodak po krevetu odnosno po smještajnoj jedinici u kampu odnosno smještajnoj jedinici u objektu za robinzonski smještaj poreznom obvezniku koji ostvaruje dohodak od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova.

**Članak 2.**

Visina paušalnog poreza iz članka 1. ove Odluke za sva naselja na području općine Omišalj utvrđuje se u godišnjem iznosu kako slijedi:

- 100,00 eura po krevetu,

- 150,00 eura po smještajnoj jedinici u kampu i/ili kamp odmorištu i

- 150,00 eura po smještajnoj jedinici u objektu za robinzonski smještaj.

**Članak 3.**

Stupanjem na snagu ove Odluke prestaje važiti Odluka o visini paušalnog poreza za djelatnosti iznajmljivanja i smještaja u turizmu na području općine Omišalj („Službene novine Primorsko-goranske županije“ broj 45/23).

**Članak 4.**

Ova Odluka objavit će se u „Službenim novinama Primorsko-goranske županije“, a stupa na snagu osmog dana od dana objave.

**OPĆINSKO VIJEĆE OPĆINE OMIŠALJ**

**Predsjednica**

**Dunja Mihelec**